Пасля карнай аперацыі цэлых дамоў у вёсцы не засталося. Набліжалася зіма, і трэба было думаць, як засцерагчыся ад голаду і холаду. На наступны год у людзей з’явілася надзея на вызваленне. Немцы цярпелі паражэнне на ўсіх франтах. Фашысты адступалі імкліва, нават не заўсёды вярталіся, каб падняць у кузаў тое, што звалілася. Кінутыя скрынкі людзі разбіралі, спадзеючыся хоць чым-небудзь разжыцца. Вацлаву часам даводзілася адганяць дзяцей ад тых знаходак. Хлапчукі нярэдка спрабавалі самастойна ўзрываць розныя боепрыпасы і ў выніку заставаліся пакалечанымі, а то і гінулі.